Medvedev en Zverev hervat hul tweestrydRusland se Daniil Medvedev. Foto: Twitter. Daniil Medvedev is steeds op koers om sy vierde ATP-titel op ŉ streep te wen nadat hy met Ilya Ivashka by die Indian Wells-toernooi in Kalifornië afgereken het. Die Rus het die wedstryd met 6-2, 3-6 en 6-1 beklink en hy sal volgende teen Duitsland se Alexander Zverev te staan kom. Die twee jong sterre het al 12 keer teen mekaar gespeel en dinge is mooi gelykop: Elke speler het al ses keer as oorwinnaar van die baan gestap. Volgens Medvedev verwag hy ŉ “interessante” wedstryd teen sy 25-jarige teenstander; een wat uit ŉ spul houereekse kan bestaan. “Ek voel dat hy met elke wedstryd ná sy besering net beter word. Hy is een van die beste spelers op die toer, hy tel onder die topspelers op die ATP-ranglys en hy begin nou ook om sy stempel op die Grand Slam-toernooi af te druk,” het die Rus gesê. Intussen duur die fees van die ongekeurdes voort met Chili se Cristian Garin (97ste op die ATP-ranglys) wat met die wêreld se vierde beste speler, Casper Ruud, klaargespeel het. Die eindtelling was 6-4 en 7-6 in die Suid-Amerikaner se guns. Uitslae: Alejandro Tabilo klop Jordan Thompson met 6-3 en 7-6 Daniil Medvedev klop Ilya Ivashka met 6-2, 3-6 en 6-1 Andrey Rublev klop Ugo Humbert met 7-5 en 6-3 Frances Tiafoe klop Jason Kubler met 6-3 en 6-2 Alexander Zverev klop Emil Ruusuvuori met 7-5, 1-6 en 7-5 Cristian Garin klop Casper Ruud met 6-4 en 7-6 Cameron Norrie klop Taro Daniel met 6-7, 7-5 en 6-2 Coco Gauff klop Linda Noskova met 6-4 en 6-3 Petra Kvitova klop Jelena Ostapenko met 0-6, 6-0 en 6-4 Maria Sakkari klop Anhelina Kalinina met 3-6, 6-2 en 6-4